b'\n_START_ARTICLE_\nElektronisk filter\n_START_SECTION_\nFiltre\n_START_PARAGRAPH_\nFor at forst\xc3\xa5 hvorfor det er interessant med filtre er det n\xc3\xb8dvendigt at karakterisere kilderne (b\xc3\xa5de \xc3\xb8nskede og u\xc3\xb8nskede) til det signal man \xc3\xb8nsker at filtrere._NEWLINE_Mange signaler i vores hverdag er kunstigt frembragte og er sammensat af omtrent harmoniske signaler eller signaler, som kun er i et sn\xc3\xa6vert frekvensb\xc3\xa5nd. Dette frekvensb\xc3\xa5nd kaldes som regel for en kanal, da den kan anvendes som en formidler (kanal) af information og data.\n_START_SECTION_\nCase: Radiofoni\n_START_PARAGRAPH_\nHvis man s\xc3\xb8rger for at reservere bestemte frekvensb\xc3\xa5nd til bestemte form\xc3\xa5l i et bestemt geografisk omr\xc3\xa5de, s\xc3\xa5dan at ingen radiosendere deler frekvenser p\xc3\xa5 samme tid, s\xc3\xa5 kan man benytte et filter til at "plukke" det \xc3\xb8nskede signal ud. Det er netop en radioforsats opgave og langt de fleste anvender filtre til signaludplukning af en radiokanal._NEWLINE_En radiosender anvender normalt ogs\xc3\xa5 filtre for at sikre, at den kun sender p\xc3\xa5 den \xc3\xb8nskede radiokanal._NEWLINE_Det er en opgave for EBU (bl.a. EU) og FCC (USA) at ingen telekommunikation deler frekvenser. Det bliver i Danmark h\xc3\xa5ndh\xc3\xa6vet af IT- og Telestyrelsen.'